《筼筜万个黄雀每栖息其上一昔风雨飒至忽闻有》
宋代·李自中

黄头雀，觜交交，
尾倬倬，突然散去云路邈。
东村四面禾黍稠，欲下未下惊呼俦。
牛羊上山鸡犬睡，翩跹蹙步来相求。
日斜深堑有罗网，投宿青冥依篠荡。
沙鸣羊角转峥嵘，蹴踏虬枝犹倔强。
谁知檐下息尔躯，夜半沥血逢精鼩。
唇焦舌烂救不得，一缕性命才须臾。
君不见螳螂捕蝉上高树，企足昂头忘反顾。
人生吞噬更可怜，腊月未穷谁悔悟。

作者简介：李自中，字文仲，南城（今属江西）人。宁宗嘉定间曾极贬道州，有诗送行。有《秋崖吟稿》，已佚。事见《江西诗徵》卷二二。今录诗七首。